የእምነት ልዩነትያልገደበውሰብዓዊ ተግባር
እዚህ ከእምነት ከፍ ባለ መልኩ የሚታይ ሰው የሚባል ፍጡር አለ፡፡ እዚህ በአብሮነት የተጋመደ የእርስ በርስ ፍቅር ያሰረው አንድነት አለ፡፡ እዚህ የእምነት ልዩነት ያልገደበው በጎ ተግባር ለሰብዓዊነት የተሰጠ ከፍ ያለ ቦታ አለ፡፡ ይህ ኢትዮጵያ ነው፡፡ እምነት እዚህ ቦታ ላይ በሰብዓዊነት ይደምቃል፤ በእርስ በርስ ፍቅር ከፍ ይላል፡፡ ምክንያቱም ይህች ምድር እምነቶች በፍቅር አንድ ላይ ሆነው በመተጋገዝ በየራሳቸው የሚያመልኩባት ኢትዮጵያ ነች፡፡ በአዲስ አበባ ቦሌ ክፍለ ከተማ የ“ቦሌ ሩዋንዳ የጃዓፋር መስጂድ” ምዕመናን እምነት ሳይገድባቸው በጎ ሰብዓዊ ተግባር ፈፀሙ፡፡ ሌላኛውን የኢትዮጵያዊያንን የአብሮነት ተምሳሌት አንፀባረቁ፡፡ እማሆይ ምናሉ ገብረ ማሪያም አቅማቸው የደከመ፤ ጧሪ የሌላቸው የመኖሪያ ቤት እጦት ከችግር ጋር ያጎሳቆላቸው የ79 ዓመት ዕድሜ ባለጸጋ ናቸው፡፡ ከዓመታት በፊት መጠጊያ አጥተው ከአንዱ ቤት ወደሌላው ሲንከራተቱ የተመለከቱ እዚያው ቦሌ ሚካኤል አካባቢ የሚገኙ አንዲት ሙስሊም ሴት ለማረፊያ የሚሆናቸው አንዲት ክፍል ቤት ይሰጧቸዋል፡፡ ከጊዜ በኋላ ቤቱ በእድሜ ምክንያት ተበሳስቶ ጣሪያው ተገነጣጥሎ ዛሬ ላይ ይደርሳል፡፡ እማሆይ እዚያው ዘመን በቀየረው፤ ጊዜ ባሳሳው ቤት ውስጥ ዝናብና ፀሀይ ሲፈራረቅባቸው ለዓመታት ኖሩ፡፡ይህንን የተመለከቱ በአካባቢው ላይ ባለ የቦሌ ሩዋንዳ ጃፋር መስጂድ ምዕመናን የእማሆይን ችግር አይተው ማለፍ አልቻሉም። እድሜ ያደከማቸውን፤ ችግር የበረታባቸውን እናት ትተው መሄድን አልፈቀዱም፡፡ ወደ ቤተ እምነቱ ተመልሰው ተመካክረው ገንዘብ አዋጥተው የእማሆይን ቤት በአዲስ መልክ ለማነፅ ተነጋገሩ፡፡ ይሄንን በጎ አላማቸውን ወደ ተግባር ለውጠው በአዲሱ ዓመት ለእማሆይ አሮጌውንና ለፀሀይና ለቁር ሲዳርጋቸው የነበረውን ቤት በአዲስ ለውጠው አስረከቡ፡፡ እማሆይ በአዲስ ዓመት ኑሮን በደስታና በአዲስ መልክ፤ ጀመሩ፡፡ ለዚያውም ለኑሮ የሚሆናቸውን የቤት እቃ በማሟላት፡፡በተደረገላቸው በጎ ምግባር የተደሰቱት እማሆይ ምናሉ ገብረ ማሪያም “ለዓመታት ችግር ውስጥ ነበርኩ አሁን ወገኖቼ በሰሩልኝ ቤት እንደሰው መኖር ጀምሬያለሁ” በማለት ወገናዊ ድጋፉ እረፍት እንደሰጣቸው ይናገራሉ፡፡ በእምነት ብንለያይም ኢትዮጵያዊነት ባሰረው ፍቅር አንድ መሆናቸው የሚያስደስት መሆኑን የተደረገላቸውን ሰናይ ተግባር ከወገናዊ ፍቅር ጋር ያስተሳስሩታል፡፡“ሰብዓዊነት ከምንም ይልቃል” የሚሉት አቶ ሰይድ ሙሀመድ የጃፋር መስጂድ አስተዳዳሪና የእማሆይ ቤት ሲሰራ አስተባባሪ ናቸው፡፡ በእምነት ልዩነት ብቻ የተቸገረን ሰው አይቶ ማለፍ በእምነቱ የማይፈቀድ መሆኑን የተናገሩት አቶ ሰይድ ሰው መሆናቸው እንጂ የእምነታቸው ጉዳይ በጎ ተግባር ከማድረግ ወደ ኋላ እንዲሉ እንዳላደረጋቸው ይገልፃሉ፡፡ የእምነት አባቶች ሰብዓዊነት የሁሉም አማኞች ዋንኛ ተግባር እንዲሆን ሊመክሩ እንደሚገባም ያስረዳሉ፡፡ በጎ ተግባር ለማንኛውም ሰብዓዊ ፍጡር ማድረግ እንደሚገባና ሀይማኖት፤ ዘርና ሌላ የሚለይ ጉዳይ መሰረት ሳያደርጉ ለሁሉም ሰው እኩል ማድረስ ተገቢ መሆኑን ይናገራሉ፡፡ እንደ ሀገር የጋራ የሆኑ እሴቶቻችንን በማጎልበት የእርስ በእርስ ትስስራችንን ማጠንከር እንደሚገባም ያሳስባሉ፡፡ አቶ አህመድ ሙሀመድ ይባላሉ የበጎ ተግባሩ ተሳታፊ ናቸው፡፡ “እምነት ሳይለይ በጎ ተግባር ለሁሉም ማድረስ ይገባል! የእምነት ዋንኛ ተልዕኮውም ሰውን መርዳት ነው።” በማለት የሰናይ ምግባሩ መነሻ ቅን ልብ መሆኑን ይገልፃሉ፡፡ በማህበረሰባችን ዘንድ ሊለመድ የሚገባና አምላካዊ ትዕዛዝ መሆኑን ያስረዳሉ፡፡ ወደፊትም መሰል ተግባራት መቀጠል እንዳለባቸው የገለፁት አቶ አህመድ፤ በቤተ እምነታቸው መሰል በጎ ተግባራትን የማድረግ ሥራ አጠናክረው ለመቀጠል እየሰሩ መሆኑን ገልፀዋል፡፡አዲስ ዘመን መስከረም 9/2012ተገኝ ብሩ 